2η ΕΡΓΑΣΙΑ ΠΡΟΟΔΟΥ
Ντουμάκη Παναγιώτα, ΑΕΜ: 0714168
1. ΔΕΞΙΟΤΗΤΕΣ ΖΩΗΣ (Αποτελεσματική επίλυση προβλημάτων)
Τάξη: Α' Γυμνασίου, σκοπός: με τη βοήθεια της συλλογικότητας, οι μαθητές να προσπαθήσουν αναζητήσουν λύσεις σε προβλήματα που προκύπτουν από την καθημερινή ζωή.
Ζητάμε από τους μαθητές να χωριστούν σε μικρές ομάδες και, σε μορφή συζήτησης, να σκεφτούν προβλήματα που αντιμετωπίζουν καθημερινά στο σχολείο ή το σπίτι. Ο κάθε μαθητής παραθέτει ένα θέμα, με τον ίδιο να προτείνει μια πιθανή λύση και έπειτα οι συμμαθητές του προτείνουν κι άλλες πιθανές λύσεις για το ίδιο πρόβλημα. Το ίδιο συνεχίζεται από όλα τα μέλη της ομάδας (παράθεση προβλήματος-αυτοεπίλυση-προτάσεις και από τους υπόλοιπους).

2. ΣΤΡΕΣ (Εντοπισμός συμπτωμάτων στρες και αντιμετώπιση μέσω τεχνικών)
Τάξη: Γ' Γυμνασίου, σκοπός: να γίνουν αντιληπτά τα σημάδια του στρες από τους μαθητές.
Μοιράζουμε στους μαθητές από έναν πίνακα στον οποίο αναγράφονται όλα τα συμπτώματα που μπορεί να έχει ένα άτομο που υποφέρει από στρες (ταχυκαρδία, έντονη εφίδρωση, τρέμουλο κλπ). Σαν καθηγητές, διαβάζουμε φωναχτά το κάθε σύμπτωμα και ζητάμε από τους μαθητές να απαντούν κάθε φορά με ένα ΝΑΙ ή ένα ΟΧΙ. Τους ρωτάμε, ουσιαστικά, αν έχουν έρθει ποτέ αντιμέτωποι με κάποιο από τα συμπτώματα και στο τέλος, προτείνουμε μερικές τεχνικές χαλάρωσης.

3. ΚΑΠΝΙΣΜΑ 
Τάξη: Ε' Δημοτικού, σκοπός: διερεύνηση αιτιών που οδηγούν τα άτομα στο κάπνισμα και ανάλυση των αρνητικών του επιδράσεων στον οργανισμό.
Ρωτάμε κάθε μαθητή ξεχωριστά να μας πει ένα λόγο που πιστεύει ότι κάποιος μπορεί να ξεκινήσει να καπνίζει. Έπειτα, τα υπόλοιπα παιδιά είναι ελεύθερα να εκφράσουν την άποψή τους και να πουν εάν συμφωνούν με το συμμαθητή τους ή όχι. Σε επόμενο στάδιο, τους δείχνουμε σε διαφάνειες με τη βοήθεια προτζέκτορα διάφορες αφίσες από αντικαπνιστικές καμπάνιες που γίνονται κατά καιρούς. Τέλος, τους ενημερώνουμε για τη μακροχρόνια βλάβη που προκαλείται στην υγεία των καπνιστών, ρωτώντας τους εάν γνωρίζουν τι ακριβώς συμβαίνει στον ανθρώπινο οργανισμό από τις επιπτώσεις του τσιγάρου.

4. ΔΙΑΤΡΟΦΗ
Τάξη: Δ' Δημοτικού, σκοπός: γνώση και κατανόηση της διατροφικής πυραμίδας.
Ζωγραφίζουμε με τη βοήθεια των μαθητών πάνω σε ένα μεγάλο χαρτόνι, τη διατροφική πυραμίδα, τοιχοκολλώντας το. Στη συνέχεια, αναλύοντας το κάθε πυραμιδικό επίπεδο, ρωτάμε τους μαθητές πόσο συχνά ή πόσο σπάνια καταναλώνουν τις εκάστοτε τροφές. Πιστεύουν ότι πράττουν σωστά ή λάθος;! 

5. ΝΤΟΠΙΝΓΚ
Τάξη: Β' Γυμνασίου, σκοπός: εισαγωγή στην έννοια του ντόπινγκ ως λανθασμένη-προβληματική συμπεριφορά.
Σε πρώτη φάση, μοιράζουμε σε όλους τους μαθητές από μία κενή κόλλα χαρτί, ζητώντας τους να γράψουν έναν ορισμό για το ντόπινγκ. Έτσι, θα μπορέσουμε να καταλάβουμε πώς περίπου αντιλαμβάνονται το ντόπινγκ ως έννοια και το βαθμό που το θεωρούν ως κάτι σοβαρό ή όχι. Ύστερα, τους απευθύνουμε το ερώτημα: "Έχετε ακούσει ποτέ στα Μέσα Μαζικής Ενημέρωσης για κάποιο περιστατικό ντόπινγκ στον παγκόσμιο ή και εγχώριο αθλητισμό;", "Έχετε ακούσει για αθλητές που μετά από ελέγχους βρέθηκαν να έχουν προσλάβει απαγορευμένες ουσίες;"...Εάν οι περισσότερες απαντήσεις είναι καταφατικές, αρχίζουμε να απαριθμούμε τις ολέθριες συνέπειες του ντόπινγκ στους αθλητές.